ส่วนที่ 1

ข้อมูลสรุป (Executive Summary)

บริษัท ภัทรลิสซิ่ง จำกัด (มหาชน) จัดตั้งขึ้นเมื่อวันที่ 28 กันยายน 2530
ประกอบกิจการธุรกิจให้เช่าทรัพย์สินแบบ ลิสซิ่ง (Leasing) ในลักษณะการเช่าดำเนินงาน
(Operating Lease) และเป็นการให้บริการเช่าทรัพย์สินกับผู้ประกอบการที่เป็นนิติบุคคล
โดยมุ่งเน้นทรัพย์สินประเภทยานพาหนะเป็นหลัก มีที่ตั้งสำนักงานอยู่ที่ 252/6 ชั้น 29
อาคารสำนักงานเมืองไทย ภัทรคอมเพล็กซ์ 1 ถนนรัชดาภิเษก ห้วยขวาง กรุงเทพมหานคร 10320
โทรศัพท์: 0-2693-2288, 0-2290-7575 โทรสาร: 0-2693-2298-99 Home Page:
www.phatra-leasing.com และ ณ วันที่ 30 กันยายน 2550 บริษัทฯ มีทุนจดทะเบียน
450,000,000 บาท มีทุนชำระแล้วเป็นเงิน 447,369,569 บาท เป็นหุ้นสามัญทั้งจำนวน
447,369,569 หุ้น มูลค่าที่ตราไว้หุ้นละ 1 บาท

สำหรับผลการดำเนินงานของบริษัท ที่ผ่านมา สิ้นสุด ณ 30 กันยายน 2551 และ สิ้นสุด ณ 30
กันยายน 2550 บริษัทมีสินทรัพย์รวมทั้งสิ้น 5,558 ล้านบาท และ 4,853 ล้านบาท ตามลำดับ
โดยมีทรัพย์สินให้เช่าตาม สัญญาเช่าดำเนินงาน-สุทธิทั้งสิ้น 4,448 ล้านบาทและ 3,924 ล้านบาท
ตามลำดับ บริษัทมีรายได้รวมและกำไรสุทธิ สำหรับงวด 1 ปี สิ้นสุดวันที่ 30 กันยายน 2551
จำนวน 1,732 ล้านบาท และ 219 ล้านบาท ตามลำดับ รายได้รวมและกำไรสุทธิ สำหรับงวด 1
ปี สิ้นสุดวันที่ 30 กันยายน 2550 จำนวน 1,675 ล้านบาท และ 267 ล้านบาท ตามลำดับ

ปัจจัยที่จะอาจส่งผลกระทบด้านลบต่อบริษัทฯ ยังคงได้แก่
ความไม่แน่นอนของภาวะเศรษฐกิจโดยรวมของประเทศที่อาจส่งผลกระทบต่อการขยายตัวของธุรกิจโดยรวม
ภาวะความผันผวนของอัตราดอกเบี้ยที่อาจส่งผลกระทบต่อต้นทุนและผลกำไรของบริษัท
การแข่งขันที่รุนแรงที่อาจส่งผลกระทบต่อรายได้และผลกำไรของบริษัท และ
ความสามารถในการชำระค่าเช่าของลูกค้า โดยบริษัทได้คำนึงถึงปัจจัยความเสี่ยงในด้านต่างๆ
และได้กำหนดแนวทางในการบริหารงานเพื่อลดความเสี่ยงต่างๆ เหล่านี้อย่างรอบคอบและรัดกุม

เศรษฐกิจไทยในไตรมาสที่ 3 ของปี 2551 ขยายตัวร้อยละ 4.0
ชะลอตัวลงอย่างต่อเนื่องจากสองไตรมาสแรกของปี 2551 ซึ่งขยายตัวในอัตราร้อยละ 6.0
และร้อยละ 5.3 ตามลำดับ โดยเฉลี่ยสามไตรมาส เศรษฐกิจขยายตัวในอัตราร้อยละ 5.1
สำหรับในไตรมาส 3 ภาพรวมเศรษฐกิจยังมีเสถียรภาพ
แรงกดดันเงินเฟ้อลดลงตามภาวะราคาน้ำมันและราคาสินค้าโภคภัณฑ์ที่ลดลง
แต่ดุลการค้าและดุลบัญชีเดินสะพัดขาดดุลเนื่องจากการส่งออกที่ชะลอตัวลงแต่การนำเข้าเร่งตัวขึ้น
รายได้จากการท่องเที่ยวได้รับผลกระทบจากปัญหาความไม่สงบในประเทศและปัญหาเศรษฐกิจโลก
ทั้งนี้ สำนักงานคณะกรรมการพัฒนาการเศรษฐกิจและสังคมแห่งชาติ
ได้ทำการคาดการณ์อัตราการขยายตัวทางเศรษฐกิจ (GDP Growth) ตลอดทั้งปี 2551 ไว้ที่ร้อยละ
4.5 จากตัวเลขดังกล่าวแสดงให้เห็นว่าอัตราการขยายตัวทางเศรษฐกิจในช่วงไตรมาสสุดท้ายของปี
2551 มีแนวโน้มลดต่ำลงกว่าในช่วงสามไตรมาสแรก
โดยมีสาเหตุหลักมาจากการการใช้จ่ายและการลงทุนในประเทศยังขยายตัวต่ำเนื่องจากความเชื่อมั่นของผู้บริโภคและภาคธุรกิจที่ลดลง
ประกอบกับเศรษฐกิจโลกที่ยังคงอยู่ในภาวะที่เปราะบางทำให้การส่งออกมีแนวโน้มที่จะชะลอตัวต่อเนื่อง
คงมีเพียงปัจจัยบวกในเรื่องของราคาน้ำมันที่ปรับตัวลดลงและมาตรการชั่วคราวของรัฐบาลเพื่อช่วยสนับสนุนการขยายตัวทางเศรษฐกิจเท่านั้น

แม้ว่าอัตราการขยายตัวทางเศรษฐกิจของปี 2551 จะเริ่มชะลอตัวลง
แต่ยังคงจัดว่าสูงกว่าอัตราการขยายตัวทางเศรษฐกิจของปี 2550 อยู่พอสมควร
ส่งผลให้ยอดขายรถยนต์ภายในประเทศในช่วง 9 เดือนแรกของปี 2551
ปรับตัวเพิ่มขึ้นเมื่อเปรียบเทียบกับในช่วงเดียวกันของปี 2550 (ข้อมูล ณ สิ้นเดือนกันยายน 2551
ตัวเลขสรุปยอดขายรถยนต์ภายในประเทศเท่ากับ 0.46 ล้านคัน
เพิ่มขึ้นจากช่วงเดียวกันของปีก่อนหน้า ซึ่งเท่ากับ 0.45 ล้านคัน คิดเป็นร้อยละ 2.22) ในส่วนของ
บริษัท ภัทรลิสซิ่ง จำกัด (มหาชน) เองนั้น
แม้ว่าสถานการณ์โดยรวมจะส่งผลให้การดำเนินธุรกิจของบริษัทเป็นไปด้วยความระมัดระวัง
ประกอบกับความเชื่อมั่นที่ลูกค้ามีต่อบริษัทในด้านของประสบการณ์บริหารจัดการรถยนต์อย่างยาวนาน
ทำให้ผลประกอบการของปีบัญชี 2550 ต่อเนื่องถึงปีบัญชี 2551 ยังคงอยู่ในระดับที่น่าพอใจ